АҞӘА, лаҵара 17 – Sputnik, Бадраҟ Аҩӡба. COVID-19 аҟынтәи алаҵаҟаҵара мҩаԥысуеит Аԥсны иахьаҵанакуа зехьынџьара, апунктқәа аартуп араионтә хәышәтәырҭақәа рҿы, абри атәы Sputnik иазеиҭеиҳәеит Агәабзиарахьчара аминистр ихаҭыԥуаҩ Вахтанг Аҩардан.
"Зехьынџьара ҳнеины аусқәа шеиҿкаау гәаҳҭеит, еилаҳкааит аҳақьымцәа, амедиеҳәшьцәа шазхо", - иҳәеит Вахтанг Аҩардан.
Аҟәа алаҵаҟаҵара мҩаԥыргоит ақалақьтә поликлиникаҿы. Лаҵара 18 азы Синоп иаартхоит аҽа пунктк.
"Ареспубликаҿтәии ақалақьтәии хәышәтәырҭақәа рҿы алаҵаҟаҵара мҩаԥыргоит аусзуҩцәа рзы. Ақалақьтә поликлиникаҿ изҭаху неины алаҵа ҟарҵар рылшоит", - иҳәеит иара.
Алаҵаҟаҵаразы аԥсуа тәылауаҩшәҟә умазароуп, Аҟәа ауааԥсыра аҭыԥантәи аҭаҩра рымазароуп. Ақалақь анҭыҵ инхо рҭыӡҭыԥ ала алаҵа ҟарҵар рылшоит араионқәа рҿы. Алаҵа ҟарҵаанӡа атерапевт апациент ишоура гәеиҭоит, диазҵаауеит игәабзиараз иҳәоит иара.
"Аҳақьымцәа ауаҩы игәабзиара ҭырҵаауеит. Алаҵа ҟазҵаз апациентцәа 20-30 минуҭ уа иаанхоит. Анаҩс алаҵа шыҟарҵаз азы аршаҳаҭга рыҭахоит. Уа иарбахоит алаҵа аныҟаҵоу арыцхә. Аҩбатәи алаҵа 21 мшы рышьҭахь иҟаҵатәуп" - иҳәоит аминистр ихаҭыԥуаҩ.
Иара иажәақәа рыла астатистикатә рбагақәа ыҟам. Алаҵаҟаҵара рылшоит изҭахны иҟоу, уи азы ԥкырак ыҟамзар.
Уаанӡа аҳақьым-терапевт Викториа Гетиаԥҳа иазгәалҭахьан алаҵаҟаҵара шзалымшо ауаҩы инфекциак ицәа иалазар.
"Ачымазара зхызгахьо алаҵа рзыҟарҵоит. Ачымазара ашьҭахь фымз аныҵлак ауп ианыҟаҵатәу ҳәа ишьоуп. Убри аан ичмазаҩу алаҵа изыҟаҵара зынӡагьы иҟалаӡом. Апациентцәа анкета ҷыда хадырҭәаауеит. Уа иадырбоит аҵыхәтәантәи аҩымчыбжь рҭагылазаашьа зеиԥшраз", - лҳәеит лара.
Алаҵа ҟазҵаз алаҵа шыҟарҵаз азы аршаҳаҭга рыҭахоит. Уа иарбахоит алаҵа аныҟаҵоу арыцхә. Аҩбатәи алаҵа 21 мшы рышьҭахь иҟаҵатәуп.
Урыстәылатәи алаҵа "Спутник-V" 6500 доза Аԥсныҟа иааргеит мшаԥы 30 рзы. Иара иахәҭоу аҭахрақәа ирықәыршәаны аҵәахырҭаҿ ишьҭоуп.
АҞӘА, рашәара 12 – Sputnik. Иҳаҩсыз уахыки-ҽнаки рыла COVID-19 рылоу ирыламу аилкааразы 177-ҩык атестқәа рзыҟаҵан, урҭ рахьтә 45-ҩык рцәа акоронавирус шалаз аадырԥшит ҳәа аанацҳауеит Ауааԥсыра COVID-19 рацәыхьчаразы аоперативтә штаб.
Абыржәтәи аамҭазы Гәдоуҭатәи араионтә хәышәтәырҭа хадаҿы ишьҭоуп 38-ҩык, урҭ рахьтә 37-ҩык акоронавирус адиагноз рзышьақәыргылоуп, рҭагылазаашьа бааԥсуп 12-ҩык, ибжьаратәуп - 26-ҩык.
Аҟәатәи аинфекциатә хәышәтәырҭаҿы ирхәышәтәуеит акоронавирус зцәа иалоу 40-ҩык апациентцәа, урҭ рахьтә ааҩык рҭагылазаашьа уадаҩуп. Очамчыра ирхәышәтәуеит 10-ҩык, Гагратәи ахәышәтәырҭаҿы - 15-ҩык, Тҟәарчалтәи ахәышәтәырҭаҿы - ааҩык апациентцәа.
Акоронавирус иазку ажәабжьқәа зегьы шәрыԥхьар ҟалоит абра>>
Атәыла ахада апарламент ахь инашьҭымҭа - хықәкыс иамоузеи ари апроцедура? Иара абжьажьра азакәан абанӡеиланаго? Аԥсны ахада апарламент ахь инашьҭымҭа ари ашықәс азы иарбоума, уи аҟны иалкаахо ахырхарҭа хадақәа, анашьҭымҭа аҵакы, адунеитә ԥышәа уҳәа азҵаарақәа ирылацәажәеит арадио Sputnik аефир аҟны Аԥсны ахада иҿы иҟоу аинформациатә хархәагақәа рымадаразы аусбарҭа аиҳабы Алхас Ҷолокәуа, ажурналист, агазеҭ "Чегемскаиа правда" аредактор хада Инал Ҳашыг.
"…Аԥсны аҳәынҭқарра ахада анапхгарахь даннеи, ԥшьымзгьы ахылахьан ашықәс, ачымазара ҿыц анцәырҵыз акәын. Ҳазхиаӡамызт аҭагылазаашьа, иҟалараны иҟазгьы аҳәара уадаҩын, амч-алша, ахшыҩ зегьы уи аус иазкын. Насгьы ԥҟаралагьы Аԥсны ауаа рацәа алархәны аиԥыларақәа, аизарақәа рымҩаԥгара аанкылан… уи ауп изызку анашьҭымҭа аҟамзаара, аха уи инаваргыланы исҳәар сҭахуп аҳәынҭқарра ахада изныкымкәа апарламент аҟны аиԥыларақәа шимаз, уаҟа Аԥсны аҩнуҵҟатәи адәныҟатәи аполитика далацәажәеит. Аԥсны аҭагылазаашьазы аҳәынҭқарра ахада ипланқәа ауаа рахь ицәыргамызт ҳәа аҳәарагьы иашам… Акызаҵәык, исҳәар исҭаху, анашьҭымҭа ҟалоит, амала ианыҟало абри амш ауп ҳәа макьана аҳәара сазхиам", - ҳәа азгәеиҭеит Ҷолокәуа.
Арҭ ашықәсқәа рзы аҳәынҭқарра ахада апарламент ахь инашьҭымҭа ритуалтә традициак аҳасабала ҳахәаԥшуан, инарҵауланы адокумент ҭҵааны, иҟаҳҵо шыҟаҳҵо атәы уиаҟара ҳазхәыцуамызт ҳәа агәаанагара ааирԥшит ажурналист Инал Ҳашыг.
Инеиҵыху аицәажәара шәазыӡырҩы аудиофаил аҟны.